|  |  |
| --- | --- |
|  VejdirektoratetGuldalderen 122640 HedehuseneAtt.: Michael Quist | Den 22. marts 2013J.nr. 12/1769Ref. masMail: teknisk@solrod.dkDirekte mail: mas@solrod.dkDirekte telefon: 56182244 |

|  |
| --- |
| **Retlig lovliggørende dispensation fra naturbeskyttelseslovens § 3 til etablering af regnvandsbassin i beskyttet mose, nord for Engstrupstien.**  |

Solrød Kommune meddeler hermed dispensation fra naturbeskyttelseslovens § 3 til permanent indgreb i form af oprettelse af et regnvandsbassin på 4.700 m2 i naturtypen mose på matr. nr. 10 k og 7 u, Karlstrup By, Karlstrup, beliggende i Karlstrup Mose umiddelbart nord for Engstrupstien på den østlige side af Køge Bugt Motorvejen. Dispensationen er søgt i forbindelse med udvidelsen af Køge Bugt Motorvejen fra Greve S til Solrød S. Dispensationen er meddelt i medfør af naturbeskyttelseslovens § 65, stk. 3.



Placering af areal i Karlstrup Mose hvor regnvandsbassinet ønskes placeret er markeret med rød skravering. Arealer, der er omfattet af tidligere § 3-dispensationer er markeret med hhv. rød indramning (permanent påvirkede arealer) og grøn indramning (midlertidigt påvirkede arealer)

**Tabel 1.** Samlet oversigt over påvirkede § 3-beskyttede områder i Solrød Kommune (stationering 123.800 til 132.500) som følge af Køge Bugt Motorvejens udvidelse. (Inkluderer alle arealer, hvor der er givet dispensation fra NBLs § 3)

|  |  |
| --- | --- |
| Placering | Areal |
|  | Total | Permanent | Midlertidig |
| DB-Ident | Naturtype | Lokalitet | m2 | m2 | % | m2 | % |
| 200.013.272 | Mose | Mose i Karlstrup Skov | 377 | 29 | 7,7 | 55 | 14,6 |
| 200.013.297 | Mose | Karlslunde Mose | 158.200 | 11.288 | 7,1 | 880 | 0,6 |
| 200.013.301 | Mose | Ved Karlstrup Møllebæk | 4.048 | 1.606 | 39,7 | 1.779 | 43,9 |
| 200.013.378 | Sø | Karlslunde Mose | 2.260 | 0 | 0 | 95 | 4,2 |
| 530.501 | Eng | Ved Solrød Bæk | 32.181 | 11.680 | 36,3 | 3.457 | 10,7 |
| 780.733 | Mose | Ved Solrød Bæk | 4.620 | 1.646 | 35,6 | 2.359 | 51,1 |
| 780.705 | Sø | Regnvandsbassin | 1.170 | 1.170 | 100,0 | 0 | 0 |
| I alt |  |  |  | 27.419 |  | 8.625 |  |

**Ansøgers oplysninger**

Dispensationen er givet på grundlag af oplysningerne i jeres ansøgning af 8. februar 2013 samt yderligere oplysninger fremsendt af konsulent Jacob Ingerslev den 1. marts 2013.

Ansøgningen er fremsendt efter anmodning fra Solrød Kommune, der havde observeret at anlægsarbejdet var påbegyndt uden den fornødne dispensation.

I oplyser i ansøgningen at geotekniske undersøgelser har vist at det ene af to planlagte regnvandsbassiner i Firemileskoven på den vestlige side af Køge Bugt Motorvejen ikke kan etableres som planlagt, og at dette bassin derfor er flyttet øst for motorvejen, umiddelbart nord for Engstrupstien. Der søges om tilladelse til permanent indgreb i 4.700 m2 af mosen. Heraf er der tidligere søgt om tilladelse til midlertidigt indgreb i 480 m2 af arealet. Arealerne er vist på det vedlagte kort.

I de supplerende oplysninger er der beskrevet at der er tale om et almindeligt beplantet jordbassin, der kommer til at ligne de øvrige regnvandsbassiner Vejdirektoratet anlægger i forbindelse med motorvejens udvidelse. Bortset fra ved indløb og udløb vil der ikke være synlige konstruktioner.

**Indgreb**

**Tabel 2.** Påvirket § 3-beskyttet naturområde. Den estimerede værdi af det beskyttede naturområde samt den vurderede påvirkning af arealet er angivet (jf. naturmasterplanen). Denne tabel beskriver udelukkende etableringen af regnvandsbassinet jf. nærværende dispensation.

|  |  |  |  |
| --- | --- | --- | --- |
| DB-Ident/ Naturtype  | Matr. nr.  | Vurderet naturkvalitet  | Påvirkning  |
| 200.013.297 Mose  | 10 k og 7u Karlstrup By, Karlstrup  | Mosens overordnede naturværdi estimeres som ringe.  | Anlæggelse af 4700 m2 regnvandsbassin. Arealet inddrages permanent. |

**Betingelser**

Det er en betingelse for denne dispensation,

* at det ansøgte udføres som beskrevet i ansøgningsmaterialet og i Naturmasterplanen (jf. nedenfor),
* at Solrød Kommune inddrages i den endelige udpegning af erstatningsarealer samt aftalerne om plejen på disse arealer (jf. nedenfor).

*Afværgende foranstaltninger for permanent påvirkede arealer er beskrevet i naturmaster-planen og omfatter følgende:*

* Nedlæggelse af naturtyper foretages så vidt det er muligt i perioden 1. november til 1. marts,
* Erstatningsnatur anlægges i forholdet 1:2 og udføres efter principper beskrevet nedenfor (beskrevet i Naturmasterplanen),
* Erstatningsarealerne skal være større end 2500 m2 (eng og mose) og 100 m2 (vandhul) eller placeres i sammenhæng med eksisterende § 3 beskyttet natur,
* Erstatningsområderne anlægges så tidligt som muligt og helst før anlægsarbejdet på motorvejen påbegyndes. Nedlæggelse af eksisterende naturområder og vandhuller bør først ske et år efter etablering af erstatningsarealerne,
* For at kompensere for brudte ledelinjer i landskabet udføres på udvalgte steder nye ledebeplantninger,
* Ved etablering af erstatningsarealerne vil arealerne blive tinglyst som naturområder. Solrød Kommune er påtaleberettiget i forhold til servitutterne,
* Passageforhold forbedres under pæledækket (især for padder).

#### Principper for etablering af nye moseområder

Mosearealer:

Nye moser etableres ved, at arealer udgår af eksisterende drift, og ved at der skabes mulighed for, at arealerne bliver mere våde ved at fjerne eller ødelægge eksisterende dræn. Det er afgørende for, at et areal med tiden kan blive til mose, at det er et lavbundsområde, der har mulighed for at stå vådt.

Erstatningsområder for berørt beskyttet mose udformes, så de indgår naturligt i det omgivende landskab.

*Placering af erstatningsarealer*

Vejdirektoratet/BaneDanmark har i Naturmasterplanen angivet interesseområder til erstatningsarealer. Den endelige placering af erstatningsnaturen afventer dialog med lodsejerne. Solrød Kommune har derfor ikke taget stilling til den fysiske placering af erstatningsarealerne i forbindelse med denne dispensation. Solrød Kommune forventer dog, at arealerne bliver udpeget som beskrevet i ovenstående forhold og på arealer, der er egnede til formålet. Det er endvidere et vilkår for denne dispensation, at Solrød Kommune inddrages i den endelige udpegning af erstatningsarealer.

I naturmasterplanen er der desuden angivet, at pleje af eksisterende natur kan fungere som kompenserende foranstaltning. Omfanget af dette afklares nærmere, når områderne til erstatningsnatur er fastlagt.

**Forhold til andre myndigheder**

Hvis der i forbindelse med anlægsarbejdet bliver fundet arkæologisk materiale, skal arbejdet standses, jf. museumslovens § 27, stk. 2. Det arkæologiske undersøgelsesarbejde er allrede påbegyndt. Nærværende dispensation er sendt i kopi til Køge Museum.

Hvis der under jordarbejder konstateres en forurening af jorden, skal Solrød Kommune underrettes, jf. § 21 i miljøbeskyttelsesloven.

Arealet er ejet af Naturstyrelsen.

**Besigtigelse**

Alle lokaliteter, der bliver påvirket af udbygningen af Køge Bugt Motorvejen er beskrevet udførligt i ansøgningsmaterialet og i Naturmasterplanen. Arealerne har i forbindelse med udarbejdelsen af VVM-redegørelsen været undersøgt grundigt af Amphi Consult og COWI. I forbindelse med udarbejdelsen af Naturmasterplanen har arealerne været besigtiget af Grontmij. Undersøgelserne omfatter registrering af plante- og dyreliv, herunder forekomsten eller mulig forekomst af bilag IV-arter. Områdernes funktion som biologiske kerneområder og/eller funktion som spredningskorridor er ligeledes vurderet. Endvidere er områdernes eventuelle drift beskrevet. Besigtigelsesrapporterne er suppleret med historiske data fra Naturdata (http://www.miljoeportal.dk/Naturdata/). Vejdirektoratet har i forbindelse med udarbejdelse af Naturmasterplanen haft en løbende dialog med Solrød Kommune.

**Natura 2000 og Bilag IV-arter**

Det berørte areal er ikke omfattet af Natura 2000. Nærmeste Natura 2000-område er Ølsemagle Strand - Staunings Ø, der ligger ca. 3,3 km fra det berørte område. Anlæggelsen af regnvandsbassinet i Karlstrup Mose vil ikke påvirke Natura 2000-området.

Feltundersøgelserne af det berørte areal har vist, at projektet vil påvirke en række yngle- og levesteder for dyrearter, der er opført på habitatdirektivets bilag IV. Endvidere påvirker projektet områdets funktion som spredningskorridorer og/eller biologisk kerneområder. I Naturmasterplanen er der beskrevet en række afværgeforanstaltninger for indgrebene i yngle- og levesteder for områdets bilag IV-arter både som permanente foranstaltninger og midlertidige foranstaltninger i anlægsfasen. Afværgeforanstaltninger for indgrebene er listet nedenfor og er grundigere beskrevet i ansøgningsmaterialet og i Natur-masterplanen.

*Afværgende/kompenserende foranstaltninger af hensyn til bilag IV-arter*

* Opsætning af midlertidige og permanente paddehegn
* Etablering af nye biotoper for markfirben
* Etablering af erstatnings- og/eller afværgevandhuller for bilag IV-padder
* Opsætning af flagermuskasser
* Etablering af ledelinjer

Det er således Solrød Kommunes vurdering, at den økologiske funktionalitet for de berørte bilag IV-arter kan opretholdes ved indarbejdelse af de afværgende foranstaltninger. Projektet vurderes således at kunne gennemføres uden at være i strid med habitatbekendtgørelsens §§ 8 og 11.

**Solrød Kommunes vurdering**

Den generelle beskyttelse af naturtyperne (§ 3-områder) er et af de væsentligste instrumenter til at beskytte naturområderne, beskytte levestederne for de vilde dyr og planter og dermed bidrage til beskyttelsen af arterne, samt beskytte den danske biodiversitet. Naturbeskyttelseslovens § 3 angiver, at der ikke må ske ændringer i tilstanden af de beskyttede naturtyper. Kommunalbestyrelsen kan i særlige tilfælde gøre undtagelser fra bestemmelserne jf. naturbeskyttelseslovens § 65, stk. 3.

På baggrund af besigtigelsesrapporterne og gennemgangen af luftfotos har Solrød Kommune fastslået § 3-status af det berørte areal (jf. Tabel 1 og vedlagte kort) som værende omfattet af beskyttelsen. Vurderingen er foretaget ud fra arealet størrelse og artsregistreringerne af dyr og planter, som er gennemført i forbindelse med nærværende projekt.

Naturtilstanden i naturområdet må dermed ikke ændres uden forudgående dispensation fra Solrød Kommune.

Udbygningen af Køge Bugt Motorvejen vurderes at være af større samfundsmæssig betydning og kan dermed begrunde et indgreb i det beskyttede naturareal.

Udbygningen af Køge Bugt Motorvejen (stationering 123.800 til 132.500) påvirker syv § 3-beskyttede naturområder midlertidigt og/eller permanent. Denne dispensation vedrører udelukkende regnvandsbassinet i Karlstrup Mose. Solrød Kommune vurderer, at gennemførelse af de planlagte erstatningsbiotoper og afværgende foranstaltninger bidrager til, at den samlede naturværdi af området kan opretholdes ved gennemførelse af projektet.

Endelig vurderes det, at projektet med de indarbejdede afværgende foranstaltninger kan gennemføres uden at være i strid med habitatbekendtgørelsens §§ 8 og 11.

Solrød Kommune meddeler hermed dispensation fra naturbeskyttelseslovens § 3 til permanent indgreb i 4.700 m2 mose til etablering af et regnvandsbassin

Dispensationen bortfalder, hvis det ikke udnyttes inden 3 år fra datoen af denne afgørelse, jf. naturbeskyttelseslovens § 66, stk. 1.

**Klage- og søgsmålsvejledning**

Dispensationen vil blive offentliggjort i Solrød Avis den 5. april 2013.

Dispensationen kan påklages til Natur- og Miljøklagenævnet.

Klageberettigede er efter naturbeskyttelseslovens § 86:

* ansøgeren,
* ejeren af ejendommen,
* offentlige myndigheder,
* lokale foreninger og organisationer, som har væsentlig interesse i afgørel­sen, og
* landsdækkende foreninger og organisationer, som har beskyttelse af na­tur og miljø eller rekreative interesser som formål.

Klagefristen er 4 uger fra den dag afgørelsen er meddelt, dvs. klagefristen udløber den 3. maj 2013.

En eventuel klage skal være skriftlig og sendes til Solrød Kommune på mail teknisk@solrod.dk eller pr. brev til Solrød Center 1, 2680 Solrød Strand. Solrød Kommune videresender klagen til Natur- og Miljøklagenævnet. Det er en betingelse for Natur- og Miljøklagenævnets behandling af din klage, at du indbetaler et gebyr på 500 kr.

Du modtager en opkrævning på gebyret fra Natur- og Miljøklagenævnet, når nævnet har modtaget klagen fra Solrød Kommune. Du skal benytte denne opkrævning ved indbetaling af gebyret. Natur- og Miljøklagenævnet modtager ikke check eller kontanter. Natur- og Miljøklagenævnet påbegynder behandlingen af klagen, når gebyret er modtaget. Betales gebyret ikke på den anviste måde og inden for den fastsatte frist på 14 dage, afvises klagen fra behandling. Vejledning om gebyrbetalingen kan findes på Natur- og Miljøklage-nævnets hjemmeside.

Gebyret tilbagebetales, hvis

• klagesagen fører til, at den påklagede afgørelse ændres eller ophæves,

• klageren får helt eller delvis medhold i klagen, eller

• klagen afvises som følge af overskredet klagefrist, manglende klageberettigelse eller fordi klagen ikke er omfattet af Natur- og Miljøklagenævnets kompetence.

Det bemærkes, at hvis den eneste ændring af den påklagede afgørelse er forlængelse af frist for efterkommelse af afgørelse som følge af den tid, der er medgået til at behandle sagen i klagenævnet, tilbagebetales gebyret dog ikke.

Natur- og Miljøklagenævnet kan også beslutte at tilbagebetale klagegebyret, hvis

• der er indledt forhandlinger med afgørelsens adressat og/eller Solrød Kommune om projekttilpasninger, og disse forhandlinger fører til, at klager trækker sin klage tilbage, eller

• klager i øvrigt trækker sin klage tilbage, før Natur- og Miljøklagenævnet har truffet afgørelse i sagen.

Gebyret tilbagebetales dog ikke, hvis nævnet vurderer, at der er forhold, der taler imod at tilbagebetale gebyret, f.eks. hvis klagen trækkes tilbage meget sent, herunder efter at klager har haft et afgørelsesudkast i partshøring.

Afgørelsen vil desuden kunne indbringes for domstolene, jf. naturbeskyttelseslovens § 88, inden for en frist på 6 måneder fra denne afgørelses meddelelse.

Hvis dispensationen ikke udnyttes inden 3 år, bortfalder den.



**Kopi til:**

Naturstyrelsen; nst@nst.dk

Naturstyrelsen Østsjælland; osj@nst.dk

Danmarks Naturfredningsforening, Hovedkontoret: dnsolroed\_sager@dn.dk

Danmarks Naturfredningsforening, Solrød lokalafdeling: solroed@dn.dk

Dansk Ornitologisk, Solrød lokalafdeling: solroed@dof.dk

Dansk Ornitologisk Forening, København: natur@dof.dk

Friluftsrådet: fr@friluftsraadet.dk

Friluftsrådet, kreds 15: roskilde@friluftsraadet.dk

Dansk Botanisk Forening: dbotf@mail.tele.dk

Dansk Entomologisk Forening: def@entoweb.dk

Køge Museum, museerne@museerne.dk